Source: https://resita.ro/csm-resita-din-nou-in-direct-la-tv/
Timestamp: 2020-02-22 03:52:52+00:00

Document:
CSM Reșița, din nou în direct la TV [UPDATE. Roș-negrii, egal cu șepcile roșii!] – Resita.ro
Meciul de fotbal Universitatea Cluj – CSM Reșița, din prima etapă a returului Ligii a 2-a la fotbal, programat azi, 30 noiembrie, de la ora 15, va fi transmis în direct de Digisport 1.
În această primă etapă din retur, s-au disputat azi patru partide: CS Mioveni – ASU Poli Timișoara 0-1; Sportul Snagov – Viitorul Pandurii Tg. Jiu 2-5; Ripensia Timișoara – FC Argeș 1-2; FK Csikszerada – Gloria Buzău 1-1. La această oră se joacă Farul Constanța – Rapid (3-1, minutul 80).
Meciul de la Cluj-Napoca găsește Universitatea după o serie de şapte meciuri consecutive fără înfrângere, însă în cinci dintre ele a terminat doar la egalitate. CSM Reșița nu a mai câștigat de opt etape, ultimele trei disputându-le cu Dorinel Munteanu antrenor principal. Acesta a pus primul său punct în clasament abia etapa trecută, după un 3-3 de poveste înregistrat în deplasarea de la Sportul Snagov, penultima clasată. Cu numai 17 puncte la activ, rosso-nerii se află în zona retrogradării, la 5 puncte de prima echipă aflată deasupra liniei minate, Csikszereda.
Dorinel Munteanu s-a arătat încrezător la conferința de presă dinaintea meciului: „Ideal ar fi să obţinem trei puncte, pentru a începe bine acest retur de campionat, dar ne mulţumim şi cu un punct. Îmi doresc un echilibru la nivelul lotului şi am stabilit cu conducerea că, în iarnă, ne vom întări cu câţiva jucători. Cred că s-au pierdut foarte multe puncte pe final de joc din cauza lipsei de experienţă din echipă. De aceea îmi doresc jucători cu experienţă. Mă bazez pe tineri şi le voi da încredere. Avem tineri foarte valoroşi. Ne dorim să formăm o echipă solidă şi să rămânem în Liga 2”, a declarat Munteanu, citat de liga2.prosport.ro.
UPDATE 1. Cu Zimmerman pe bancă…
Dorinel Munteanu i-a trimis în teren următorii 11: Horvat, Acka, Ehmann, Vasiu, Vădrariu, Săulescu, Danci, Cristea, Dat, Ene, Velici. Rezerve sunt: Zimmerman, Răducan, Vlădia, Breșneni, Lazăr, Cioablă, Poiană (foto FB CSM Reșița). În tribune se află și un grup de aproximativ 50 de suporteri rosso-neri, coordonați de Marcel Gușcă, liderul Guardiei Ultra.
Partida de la Constanța s-a încheiat cu victoria Farului, 3-1. Pe primele locuri se află UTA (38 puncte), Mioveni (34), Rapid (32). Dar pe noi, reșițenii, ne interesează în acest an polul opus al clasamentului…
UPDATE 2. CSM Reșița deschide scorul!
Goool Reșița, Ene deschide scorul în minutul 20! Cu două minute mai devreme același Ene a scăpat pe contraatac, dar a fost faultat la mijlocul terenului de către Dican. Oaspeții execută lovitura liberă scurt și avansează pe banda stângă spre poarta adversă, obținând în cele din urmă un corner. Centrarea perfectă a lui Vădrariu de la colțul terenului este reluată cu capul de Ene, din 8 metri, portarul Dur-Bozoancă respinge spectaculos balonul în fața porții, de unde același Ene trimite mingea în plasă.
UPDATE 3. Repriză-spectacol!
După deschiderea scorului de către reșițeni, gazdele au încercat să preseze mai hotărât, dar socotelile nu le-au prea ieșit din cauza jocului aproape perfect al adversarilor. Antrenorul Dorinel Munteanu a forțat presingul la mijlocul terenului, astfel încât au început să se înmulțească contraatacurile periculoase ale rosso-nerilor. În min. 33, oaspeții au o dublă ocazie de gol: Danci șutează din prima, de la 25 de metri, Dur-Bozoancă se arcuiește și respinge in extremis o minge venită „clopot”. De astă dată a respins în lateral, astfel că misiunea atacantului reșițean aflat acolo a fost ceva mai dificilă, Velici trimițând la colțul lung, dar pe lângă poartă.
Are șansa golului, de asemenea, și Cristea, care în min. 36 îl vede mult avansat pe portarul advers și, după o intercepție pe partea stângă la mijlocul terenului, încearcă să găsească poarta goală, dar balonul trece pe lângă buturi. Velici poate majora și el diferența, în min. 82, după un „triunghi” rapid în trei, dar este deposedat în careu, în ultimul moment.
De cealaltă parte, atacurile gazdelor s-au lovit de o defensivă bine organizată, astfel că șepcile roșii și-au mai creat doar două ocazii de gol: Al. Pop trimite în bară din 13 metri, după ce s-a înșurubat pe lângă Ehmann (min. 30); Gavra execută foarte bine o lovitură liberă de la 25 metri frontal, dar portarul Horvat respinge cu un plonjon spectaculos (min. 45+2).
La pauză, deci, 0-1. În favoarea Reșiței!
UPDATE 4. „De-mi-sia!”, strigă galeria clujeană…
După doar 10 minute din repriza secundă, începută de gazde cu două schimbări în formula de bază, suporterii șepcilor roșii au răbufnit, cerând demisia. Nu știm cui, cert e că roș-negrii și-au creat deja și în această repriză mai multe faze de poartă. Săulescu (min. 52), iar apoi Ene (53) și Dat (56), aceștia cu șuturi de la marginea careului, au arătat intențiile roș-negrilor: aceștia au venit la Cluj să învingă…
UPDATE 5. Gol căzut parcă de nicăieri
În minutul 63, pe fondul atacurilor sterile ale gazdelor, Dican împinge mingea în plasă din 7 metri, la capătul unei centrări din corner. Mingea i-a depășit pe fundașii centrali, a căzut nestingherită în fața careului mic, de unde Dican a înțepat-o decisiv cu piciorul. 1-1, iar jucătorii clujeni parcă au prins mai multă încredere, începând să preseze tot mai apăsat buturile adverse.
UPDATE 6. Egal meritat. De ambele echipe!
Nu se mai înscrie, deși gazdele au avut în ultimele momente șuturi periculoase de la marginea careului, prin Miranda (min. 88, balon deviat de Acka) și Dican (90+1, pe lângă poartă). Ceva mai devreme (82), Taub avusese șansa golului, dar a șutat din careu mult peste poartă. Reșițenii au reușit să mai scape de câteva ori pe contraatac, dar gazdele le-au tăiat elanul din fașă, prin faulturi sancționate de arbitru cu cartonașe galbene. Ultimul contraatac reșițean a venit în ultimele secunde din meci, dar acesta a fost oprit chiar de arbitru, care n-a vrut să mai dea emoții tribunelor și a fluierat sfârșitul meciului.
Oaspeții au jucat în formula: Horvat – Acka, Ehmann, Vasiu, Vădrariu – Danci, C. Cristea – Săulescu (94, Breşneni), Velici (69, Poiană), Dat (74, G. Răducan) – Ene.
Este al doilea rezultat de egalitate consecutiv scos de Dorinel Munteanu în deplasare, semn că trebuie să ne păstrăm optimismul. CSM Reșița are cu ce să evite retrogradarea!
În etapa viitoare, sâmbătă, 7 decembrie, de la ora 11, CSM Reșița va juca în Valea Domanului, cu CS Mioveni. Deși ocupanta locului secund, aceasta tocmai a pierdut acasă cu ASU Poli Timișoara.
Subiecte asemănătoare:csm reșițaDorinel Munteanufotbalu cluj
Primăria Reșița bate palma cu Politehnica din Timișoara pentru dezvoltarea și la noi a învățământului superior și a cercetării!
Turism22 de ore în urmă
Business22 de ore în urmă
Investigații3 zile în urmă

References: CSM 
 CSM 
 CSM 
 CSM 
 CSM 
 CSM